Amager Orienteringsklub
Amager Orienteringsklub - AMOK, er en dansk orienteringsklub, der hører hjemme i København. Klubben blev stiftet i 2008 og er indtil videre Danmarks yngste orienteringsklub. Klubben er organiseret under Dansk Orienterings-Forbund  og Danmarks Idræts Forbund.

Historie 
Amager Orienteringsklub blev stiftet 20. oktober 2008 i Tårnby Kommune, og har i dag godt 90 medlemmer.

Klubben blev i 2019 kåret til Årets Orienteringsklub af Dansk Orienterings-Forbund. Klubben blev fremhævet for at arrangere den nyskabende AMOK Metr-O Cup i hovedstadsområdet som tiltrækker en del nye løbere til sporten. Klubben blev samme år også nomineret til Danskernes Idrætspris af DIF og DR P4, hvor klubben blev nr. 6 i den samlede kåring på landsplan.

Klubben startede i turneringssammenhænge i østkredsens 6. division, og det er indtil nu lykkedes at rykke op hvert fjerde år. Første oprykning kom i 2013, hvor AMOK rykkede op i 5. division. Siden er det lykkedes at gentage oprykningen i både 2017 og i 2021 så klubben nu løber i 3. division. 

Klubbens stiftende formand var Jens Jørgen Lykkegaard (2008 - 2013). Derefter var Tøger Gralle Nørgaard formand i 2014 - 2015. Siden 2016 har klubbens formand været Rolf Andersen.

Aktiviteter 
Klubbens mest kendte løb er AMOK Metr-O Cup som i 2019 og 2020 tiltrak 8-900 løbere over fire tirsdage. Klubben har i en årrække arrangeret "Vinterlang" den sidste søndag i januar, hvor de længste distancer er på 16–18 km. Hovedparten af klubbens træningsløb foregår som byorienteringsløb i indre København - især på Amager, men klubben løber også skovorienteringsløb i Kongelunden og Pinseskoven.

Klubben har tegnet orienteringskort over skovområderne Kongelunden, Amager Fælled og Pinseskoven og byorienteringskort over bl.a. Dragør, Kastrup, Tårnby, Amager Strandpark, Holmen, DR-Byen, Islands Brygge, Teglholmen, Naturcenter Amager samt en række skole-områder som benyttes i idrætsundervisningen på de pågældende skoler.

Klubben har siden stiftelsen haft et stadigt stigende antal medlemmer og rundede 110 medlemmer i efteråret 2021. Klubben har udviklet sig til en breddeklub med en bred base af løbere i alle aldre og relativt få eliteløbere. Som mange andre orienteringsklubber er det ikke lykkedes for Amager OK at skabe en stabil ungdomsafdeling. I stafetsammenhænge deltager klubbens løbere sammen med OK Skærmen og Politiets Idrætsforening.

Eksterne henvisninger 
 Amager Orienteringsklub – hjemmeside

Fodnoter 

Orienteringsklubber i Danmark
Tårnby
Sport på Amager